กรณีศึกษา การเติบโตของ จังหวัดเชียงราย
หากเปรียบจังหวัดเป็นแบรนด์ แบรนด์หนึ่ง เชียงราย น่าจะเป็นแบรนด์ที่มีอัตราการเติบโตทางธุรกิจที่น่าสนใจในเวลานี้  เพราะกำลังเป็นจังหวัดที่มีสถิติทางเศรษฐกิจหลายอย่างที่กำลังโตระเบิด
10 มี.ค. 2563

กรณีศึกษา การเติบโตของ จังหวัดเชียงราย / โดย ลงทุนแมน
หากเปรียบจังหวัดเป็นแบรนด์ แบรนด์หนึ่ง
เชียงราย น่าจะเป็นแบรนด์ที่มีอัตราการเติบโตทางธุรกิจที่น่าสนใจในเวลานี้
เพราะกำลังเป็นจังหวัดที่มีสถิติทางเศรษฐกิจหลายอย่างที่กำลังโตระเบิด
ปี 2556 GDP ประชากรอยู่ที่ 80,104 บาท/คน/ปี
ปี 2560 GDP ประชากรอยู่ที่ 91,308 บาท/คน/ปี
ผ่านไป 4 ปี GDP ประชากรเติบโตถึง 14%
ส่วนจำนวนที่อยู่อาศัยและรถยนต์ก็เพิ่มมากขึ้น เช่นกัน
ปี 2556 มีที่อยู่อาศัย 495,337 ครัวเรือน จำนวนรถ 637,104 คัน 
ปี 2560 มีที่อยู่อาศัย 530,975 ครัวเรือน จำนวนรถ 703,091 คัน
ทำให้ วันนี้ หากเราไปในตัวเมืองจังหวัดเชียงราย จะเห็นคอนโดมิเนียมเกิดขึ้นมากมาย
พร้อมกับรถที่วิ่งบนถนนมากขึ้นอย่างผิดหูผิดตาเมื่อเทียบกับในอดีต
แล้วอะไรที่ทำให้จังหวัดนี้เปลี่ยนแปลงอย่างรวดเร็ว?
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
ในอดีตเราคุ้นเคยกับภาพของเชียงราย คือจังหวัดที่พึ่งพาเกษตรกรรมเป็นหลักโดยมีมูลค่ารวม 31,573 ล้านบาท
แต่.. เวลานี้กำลังมีธุรกิจหนึ่งที่กำลังสร้างรายได้ให้แก่จังหวัดเชียงรายอย่างมหาศาล 
ไม่แพ้ เกษตรกรรม ธุรกิจนั้นคือ “ท่องเที่ยว” ที่สร้างรายได้ถึง 26,054 ล้านบาทในปี 2560
เหตุผลเพราะเวลานี้ ไม่ว่าจะคนไทยหรือชาวต่างชาติก็อยากจะมาสัมผัสมนต์เสน่ห์ของเชียงราย 
ที่มีแหล่งท่องเที่ยวรายล้อมในจังหวัดมากมาย
เมื่อเรื่องเป็นเช่นนี้ทำให้ทุกๆ สายการบินต่างเพิ่มไฟลต์เดินทางไปสู่เชียงรายมากขึ้น
จากเมื่อ 5 ปีที่แล้วอยู่ที่ 7 ไฟลต์ต่อวัน และมีนักท่องเที่ยว 3 ล้านคนต่อปี 
แต่ปัจจุบันอยู่ที่ประมาณ 30 ไฟลต์ต่อวัน และมีนักท่องเที่ยว 4 ล้านคนต่อปี
นอกจากเชียงรายจะมีแหล่งท่องเที่ยวที่ดึงดูด ต้องบอกว่าการลดราคาตั๋วของทุกสายการบิน
จนถึงเทรนด์การท่องเที่ยวยุคดิจิทัล ที่เราสามารถจองที่พัก จองตั๋วเครื่องบิน จองร้านอาหาร
หรือจะเดินทางไปไหนก็จบได้ในสมาร์ตโฟนเพียงเครื่องเดียว 
ทำให้มีจำนวนนักท่องเที่ยวเพิ่มมากขึ้น
ซึ่งการท่องเที่ยวของเชียงรายที่กำลังร้อนแรง ก็ยังมีเหตุผลอีกข้อที่น่าสนใจ
นั่นคือการลงทุนของ “ภาคเอกชน” ที่ทำให้เชียงรายเป็นเมืองที่น่าท่องเที่ยวมากขึ้นไปอีก
เพราะวันนี้ เราได้เห็นโรงแรม รีสอร์ตที่มีวิวสวยๆ รายล้อมด้วยภูเขาและแม่น้ำ เกิดขึ้นมากมาย 
รวมไปถึงการเกิดขึ้นของที่พักราคาประหยัดคืนละหลักร้อยบาท
ทำให้ ณ วันนี้จำนวนห้องพักในจังหวัดเชียงราย รวมกันมากกว่า 30,000 ห้องจากในอดีต 5 ปีที่แล้ว 15,000 ห้อง
แล้วไม่ใช่แค่การลงทุนสร้างที่พัก แต่ยังรวมไปถึงการลงทุนสร้างสถานที่ท่องเที่ยวต่างๆ ขึ้นมาใหม่จากกลุ่มเอกชน
ณ วันนี้ หากใครไปเที่ยวเชียงราย เชื่อว่าในโปรแกรมของใครหลายคน 
นอกจากบรรจุโปรแกรม วัดร่องขุ่น พิพิธภัณฑ์บ้านดำ ไว้ในโปรแกรมเที่ยวแล้ว
ก็จะต้องมี สิงห์ปาร์ค ที่เวลานี้เป็นอีกหนึ่งแหล่งท่องเที่ยวสำคัญของจังหวัดเชียงราย
สิงห์ปาร์ค เป็นไร่ของบริษัท บุญรอดบริวเวอรี่ จำกัด มีพื้นที่ 8,600 ไร่
ซึ่งเป็นสถานที่จัดงานใหญ่อย่าง Farm Festival และ Balloon Fiesta ที่ดึงดูดนักท่องเที่ยวได้กว่า 3 แสนคนต่อปี เมื่อรวมกับตัวเลขของคนที่มาเที่ยวฟาร์มและงานคอนเสิร์ตที่จัดขึ้นที่นี่ ทำให้ปัจจุบันมีนักท่องเที่ยวปีละมากกว่า 5 แสนคนมาเยี่ยมเยือน
ซึ่งหากเราเปรียบโมเดลการเติบโตของจังหวัดเชียงราย ก็เหมือนได้พ่อครัวฝีมือดีๆ 
อย่างภาคเอกชนหลายแห่ง มาปรุงแต่งให้จังหวัดนี้ จากที่มีพื้นฐานวัตถุดิบดีอยู่แล้ว ให้กลายเป็นจังหวัดที่มีคุณภาพดียิ่งขึ้นไปอีก
เพราะการลงทุนเหล่านี้ จะส่งผลทางอ้อมทำให้รายได้ของคนในจังหวัดเชียงรายเพิ่มสูงขึ้นไปด้วย
โดยมีสถานที่ท่องเที่ยวเป็นแม่เหล็กดึงดูดให้ใครต่อใครก็อยากมาเชียงราย และเกิดการกระจายรายได้แบบวงกว้าง
ยกตัวอย่างนักท่องเที่ยว 1 คน สามารถนำรายได้เข้าสู่โรงแรม ร้านอาหาร ตลาดสด จ้างรถเที่ยวชมเมือง
ผลลัพธ์ที่ตามมาก็คือ เกิดการจ้างงาน สร้างอาชีพ GDP ของจังหวัดมีอัตราการเติบโตที่ต่อเนื่อง 
และที่เห็นชัดสุดก็คือ จังหวัดเชียงรายมีความเจริญอย่างที่ไม่เคยเกิดขึ้นมาก่อน
สิ่งต่างๆ เหล่านี้เกิดจากภาคเอกชนและประชาชนในจังหวัดร่วมมือสร้างมันขึ้นมา
เหนื่อยด้วยกัน ได้ประโยชน์ร่วมกัน นับเป็นวิธีการสร้างความยั่งยืนให้แก่จังหวัดอย่างแท้จริง
และแม้วันนี้เชียงรายจะมีนักท่องเที่ยว 4 ล้านคนในปีที่ผ่านมา และยังมีสถานะแค่เมืองรอง
เพราะตามมาตรฐานของ ททท. จังหวัดใดจะเป็น เมืองหลัก จะต้องมีนักท่องเที่ยวปีละ 6 ล้านคน
แต่ เชียงราย ก็น่าจะก้าวไปสู่การเป็นเมืองท่องเที่ยวหลักในอีกไม่ช้า
“เชียงราย” จะกลายมาเป็นจังหวัดที่ใครๆ ก็อยากมา
เพราะนอกจากธรรมชาติสวยงาม เดินทางสะดวกขึ้น มีสถานที่ท่องเที่ยวที่ไม่เหมือนใคร
ผู้คนในจังหวัดนี้ ยังทำให้นักท่องเที่ยวหลายๆ คนหลงรักด้วยรอยยิ้ม และอัธยาศัยที่เป็นมิตรอีกด้วย..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-สำนักงานสถิติจังหวัดเชียงราย
-การท่องเที่ยวจังหวัดเชียงราย
-สิงห์ปาร์ค